***FEDERALNO MINISTARSTVO RAZVOJA , PODUZETNIŠTVA I OBRTA***

***SMJERNICE ZA PODNOSITELJE PROJEKTNIH PRIJEDLOGA ZA JAVNI KONKURS „KREDITNI POTICAJ RAZVOJA PODUZETNIŠTVA I OBRTA" ZA 2017.GODINU***

***mart/ožujak 2017.godine***

1. ***PREDMET KONKURSA***

*Predmet Javnog konkursa je prikupljanje prijava za odabir korisnika kreditnih sredstava, iz sredstava koja su na računu namjenskog depozita Vlade Federacije BiH - Federalno ministarstvo razvoja, poduzetništva i obrta kod Razvojne banke Federacije Bosne i Hercegovine (u daljnjem tekstu: Banka), a radi realizacije Programa „Kreditni poticaj razvoja, poduzetništva i obrta“ za 2017. godini.*

*Kreditna sredstva će se plasirati putem Banke, s rokom povrata sredstava na račun Banke do sedam godina, grace periodom do dvije godine, uključenim u rok povrata sredstava i kamatnom stopom od 1,5%.*

***II. CILJEVI PROGRAMA***

*Kreditni program ima za cilj da pruži finansijsku podršku subjektima male privrede za produktivnije poslovanje i rast privrednih aktivnosti, a neophodna su im dodatna ulaganja u osnovna sredstva. Dodatna ulaganja će omogućiti pokretanje nove i održavanje postojeće proizvodnje, pružanje usluga, veće iskorištavanje kapaciteta, održavanje postojećih radnih mjesta, očuvanje postojećeg broja subjekata male privrede, prevazilaženje negativnih efekata ekonomske krize i novo upošljavanje. Kredit se daje na bazi komisione kreditne linije koja će se koristiti putem Banke.*

1. ***KORISNICI KREDITA***

*Korisnici kreditnih sredstava su subjekti male privrede definisani po Zakonu o poticanju razvoja male privrede Federacije BiH („Službene novine Federacije BiH“ br. 19/06 i 25/09) i Zakonu o obrtu i srodnim djelatnostima („Službene novine Federacije BiH“ br. 35/09 i 42/11) čije je sjedište na području Federacije BiH, nalaze se u većinskom vlasništvu državljana BiH te imaju najmanje 2 (dva) zaposlena na neodređeno vrijeme.*

***NAPOMENA:***

*Pravo sudjelovanja na ovom javnom konkursu nemaju subjekti male privrede:*

*- koji nisu opravdali ranije dobivena finansijska sredstva Federalnog ministarstva razvoja, poduzetništva i obrta (u daljnjem tekstu: Ministarstvo), kao i izvršili druge preuzete obaveze u skladu s odobrenim sredstvima do zaključivanja ovog javnog konkursa;*

*- koji koriste sredstva Ministarstva po programima s bankama, nemaju pravo sudjelovanja na ovom javnom konkursu do izvršenja ugovora koji su zaključili s bankama.*

*Subjekti male privrede mogu ostvariti pravo na dodjelu finansijskih sredstava samo po jednom Javnom konkursu koji raspisuje Ministarstvo u tekućoj godini (grant ili kredit).*

***IV VRIJEDNOST POJEDINAČNIH PROJEKATA***

*Minimalan iznos kredita po korisniku može iznositi 20.000 KM, a maksimalan iznos kredita određen je u zavisnosti od broja zaposlenih osoba u subjektu male privrede i to na sljedeći način:*

*- do 200.000 KM za subjekte male privrede koji imaju od 2 do 9 zaposlenih,*

*- do 300.000 KM za subjekte male privrede koji imaju od 10 do 49 zaposlenih,*

*- do 400.000 KM za subjekte male privrede koji imaju od 50 do 249 zaposlenih.*

*Odobrena kreditna sredstva mogu se koristiti najmanje u 70%-tnom iznosu za finansiranje stalnih sredstava, a najviše do 30% odobrenih kreditnih sredstava subjekti male privrede moći će koristiti za nabavku repromaterijala/sirovina.*

*Projekti koji se odnose na izgradnju objekata zbog dalje prodaje ili iznajmljivanja nisu prihvatljivi za finansiranje, kao ni nabavka drumskih teretnih vozila za subjekte male privrede koji obavljaju usluge prevoza tereta.*

*Naziv programa i namjena utroška kredita ne mogu se promijeniti u toku postupka obrade kreditnog zahtjeva bez pismene saglasnosti Ministarstva.*

*Odobreni kredit osigurava se u skladu s bankarskom procedurom sljedećim instrumentima osiguranja:*

1. *nekretnine: vrijednost nekretnine u omjeru minimalno 1,50:1 u odnosu na visinu odobrenog iznosa kredita, realno procijenjena,*
2. *pokretne stvari: vrijednost pokretnih stvari u omjeru minimalno 2:1 u odnosu na visinu odobrenog iznosa kredita, realno procijenjena,*
3. *jamstvo druge banke,*
4. *polica osiguranja naplate potraživanja kod ovlaštenog i za Banku prihvatljivog osiguravajućeg društva,*

*Pokretna imovina može biti prihvaćena kao instrument osiguranja naplate kredita samo u kombinaciji s nekretninama, uz upis hipoteke prvog reda nad ponuđenim nekretninama.*

*Uputa o minimalnom sadržaju nalaza sudskog vještaka za procjenu predmeta zaloga kao instrumenata osiguranja naplate kredita je dostupna na internet stranici Banke (*[***www.rbfbih.ba***](http://www.rbfbih.ba)*).*

*Nekretnine i pokretne stvari koje se založe trebaju biti osigurane od standardnih rizika kod osiguravajućeg društva za cijelo vrijeme trajanja otplate kredita, a polica osiguranja vinkulirana u korist Banke.*

*Odobrena kreditna sredstva koristit će se na osnovu dostavljene dokumentacije u skladu s odobrenom namjenom, izravnim plaćanjem, sa transakcijskog računa korisnika kreditnih sredstava otvorenog u Banci, na transakcijske račune dobavljača korisnika kreditnih sredstava.*

*Za odobrena kreditna sredstva korisnici kreditnih sredstava su u obavezi platiti jednokratnu naknadu za obradu kreditnog zahtjeva, prije puštanja kredita u tečaj (0,75% od odobrenog iznosa kredita).*

***V NAČIN I METODOLOGIJA ODABIRA POTENCIJALNIH KORISNIKA KREDITNIH SREDSTAVA***

*Odabir potencijalnih korisnika kreditnih sredstva odvija se u dvije faze rada. Prva faza rada je obrada kreditnih zahtjeva od strane Ministarstva, a druga je obrada od strane Banke.*

***I FAZA***

*U ovoj fazi rada Ministarstvo analizira sve pristigle prijave i utvrđuje da li su blagovremene, potpune sa potrebnim elementima u skladu sa uslovima ovog javnog konkursa. Neblagovremene prijave, prijave koje nemaju sve potrebne elemente kao i prijave koje ne ispunjavaju uslove ovog javnog konkursa bit će odbačene.*

*Prijava mora obavezno sadržavati:*

* ***Zahtjev za dodjelu kredita po Programu „Kreditni poticaj razvoja poduzetništva i obrta" za 2017.godinu.***

*Zahtjev obavezno popuniti elektronski, potpisati i ovjeriti pečatom podnosioca prijave. Zahtjev se može preuzeti sa internet stranice Ministarstva (*[***www.fmrpo.gov.ba***](http://www.fmrpo.gov.ba)*).*

* ***Ostala dokumentacija***

*Popis ostale dokumentacije za preliminarnu obradu prijave dat je u Tabeli br. 1.*

***Tabela br.1***

|  |  |
| --- | --- |
| ***R/b*** | ***Ostala dokumentacija*** |
| ***1.*** | *Aktuelni izvod iz sudskog registra za pravne subjekte (ne stariji od 30 dana), a za obrtnike rješenje nadležnog općinskog organa za obavljanje obrtničke djelatnosti* |
| ***2.*** | *Uvjerenje o poreznoj registraciji* |
| ***3.*** | *Obavijest o razvrstavanju subjekta prema djelatnosti (Zavod za statistiku)* |
| ***4.*** | *Uvjerenje o izmirenim obavezama po osnovu PDV-a (ukoliko je obaveznik po Zakonu o porezu na dodanu vrijednost u sistemu)* |
| ***5.*** | *Uvjerenje od Porezne uprave Federacije BiH o izmirenim porezima i doprinosima (PIO/MIO i zdravstveno)* ***sa brojem ili popisom osiguranih osoba za obaveznika*** *(uvjerenje o izmirenim javnim prihodima)* |
| ***6.*** | *Uvjerenje o ne-stečaju/likvidaciji za pravne subjekte, a za obrtnike uvjerenje o neprestanku obavljanja obrtničke djelatnosti* |
| ***7.*** | *Uvjerenje o državljanstvu za većinskog vlasnika/vlasnike podnosioca prijave* |
| ***8.*** | *Potvrda o prebivalištu za odgovornu osobu (izdatu od CIPS-a)* |
| ***9.*** | *Izjava o korištenim pomoćima male vrijednosti* |
| ***10.*** | *Izjava o neosuđivanosti i nevođenju postupka po osnovu privrednog kriminala* |
| ***11.*** | *Izjava o nesudjelovanju u koruptivnim radnjama* |

*Svi zahtijevani dokumenti iz Tabele br. 1. moraju biti izdati od strane nadležnih sudskih ili upravnih organa, izuzev izjava pod brojevima 9,10 i 11, koje se mogu preuzeti sa internet stranice Ministarstva (****www.fmrpo.gov.ba****). Izjava pod rednim brojem 9. mora biti potpisana od strane odgovorne osobe i ovjerena pečatom podnosioca prijave, a izjave pod rednim brojevima 10. i 11. treba da budu ovjerene od strane nadležnih upravnih organa ili notara i potpisane od odgovorne osobe – podnositelja prijave.*

*Priloženi dokumenti ne smiju biti stariji od 30 dana od dana objavljivanja ovog javnog konkursa u „Službenim novinama Federacije BiH“, izuzev onih dokumenata čiji datumi izdavanja po prirodi stvari moraju biti stariji od naprijed navedenog roka. Sve priložene kopije dokumenata moraju biti ovjerene od strane nadležnih upravnih organa ovjerom ne starijom od 30 dana od dana objavljivanja Javnog konkursa u „Službenim novinama Federacije BiH“.*

*Svi zahtijevani dokumenti trebaju biti poredani po rednim brojevima kako je naznačeno u Tabeli br. 1.*

*Prijave koje ispunjavanju sve uslove ovog javnog konkursa se vrednuju i dodjeljuje im se određeni iznos bodova na osnovu kriterija propisanih u Odluci o odobravanju utroška sredstava sa pozicije - ostala domaća pozajmljivanja, Budžeta Federacije BiH za 2017.godinu, Federalnom ministarstvu razvoja, poduzetništva i obrta i ovom javnom konkursu. Bodovanje se vrši na način prikazan u narednoj tabeli:*

|  |  |  |
| --- | --- | --- |
| ***KRITERIJ*** | ***MAX BROJ BODOVA*** | ***PREDNOST*** |
| *Vrsta djelatnosti* | ***30*** | *Proizvodna djelatnost* |
| *Namjena utroška sredstava* | ***20*** | *Ulaganje u nabavku opreme za proizvodnju* |
| *Povećanje zaposlenosti* | ***15*** | *Veći broj projektom planiranih novozaposlenja* |
| *Broj zaposlenih* | ***10*** | *Veći broj trenutno zaposlenih* |
| *Izvori-način finansiranja* | ***5*** | *Veći procenat vlastitog finansiranja projekta* |
| *Ravnomjerniji regionalni razvoj (stepen nezaposlenosti)* | ***5*** | *Podnosioci prijava iz općina sa većim stepenom nezaposlenosti* |
| *Dosadašnji poticaji od strane Ministarstva* | ***15*** | *Podnosioci prijava koji su koristili manje poticajnih sredstava u proteklom periodu od strane Ministarstva* |

***Projekti koji ne ostvare minimalno 50 od mogućih 100 bodova neće biti uzeti u razmatranje za finansiranje.***

*Na osnovu dodijeljenih bodova sačinjava se rang lista potencijalnih korisnika kreditnih sredstava. Ministarstvo pismenim putem obavještava svakog podnosioca prijave o njegovom statusu sa uputstvima o daljim radnjama koje treba poduzeti u vezi sa podnesenom prijavom. Podnosioci prijava mogu uložiti prigovor u roku od osam (8) dana od dana prijema obavijesti, radi provjere činjenica i objektivnosti ocjene prijave. Nakon razmatranja pristiglih prigovora, sačinjava se konačna rang lista potencijalnih korisnika kreditnih sredstava.*

***II FAZA***

*U ovoj fazi rada obradu kreditnih zahtjeva vrši Banka kojoj Ministarstvo dostavlja s konačne rang liste potencijalnih korisnika kreditnih sredstava, prijave za dodjelu sredstava, do visine raspoloživih sredstava.*

*Popis dokumentacije koju podnositelj prijave podnosi Banci u roku od 15 dana po dobivanju obavijesti od strane ovog Ministarstva, dat je u Tabeli br.2.*

***Tabela br. 2.***

|  |  |  |  |
| --- | --- | --- | --- |
| ***R/b*** | ***Potrebna dokumentacija/Podnositelj prijave*** | ***d.d. i d.o.o.*** | ***obrti*** |
| *1.* | *Investicijski program - za investicijske dugoročne kredite, za iznose preko 200.000 KM i Poslovni plan sa pripadajućim tabelama: plan utroška kreditnih sredstava, projekcija bilance uspjeha i projekcija novčanih tokova za period finansiranja (Metodologija izrade investicijskog projekta kao i Obrazac poslovnog plana s pripadajućim tabelama su dostupni na internet stranici Banke* ***www.rbfbih.ba****)* | *\** | *\** |
| *2.* | *Sudska registracija, Aktuelni izvod iz sudskog registra, ne stariji od 30 dana, Statut društva, dokument o osnivanju, Izvod iz Registra vrijednosnih papira Federacije BiH sa popisom dioničara (za d.d.) izdan od strane Registra za vrijednosne papire Federacije BiH ne stariji od 30 dana* | *\** |  |
| *3.* | *Set finansijskih izvještaja za prethodna tri obračunska perioda i Izvještaj nezavisnog revizora o poslovanju za posljednji revidirani period (u skladu s aktuelnim zakonom o računovodstvu i reviziji Federacije BiH), ukoliko isti posjeduje podnosioc kreditnog zahtjeva,* | *\** |  |
| *4.* | *Analitička bruto bilans za mjesec koji prethodi podnošenju kreditnog zahtjeva, sa tabelarnim pregledom ročne strukture potraživanja od kupaca i obaveza prema dobavljačima (ročna struktura 30, 60, 90 i preko 90 dana),* | *\** |  |
| *5.* | *Specifikacije za utvrđivanje dohotka od samostalne djelatnosti i godišnje prijave poreza na dohodak za prethodne tri godine poslovanja ili potvrda Porezne uprave o mjesečnom iznosu poreza za paušalne obveznike, Evidencija potraživanja i obaveza i dugotrajne imovine* |  | *\** |
| *6.* | *Odluka nadležnog organa/vlasnika obrta za zaduženje i ponudu zaloga za kredit* | *\** | *\** |
| *7.* | *Ponuda instrumenata osiguranja kredita: original procjena ovlaštenog sudskog vještaka (ne starija od šest mjeseci), za nekretnine, original ZK izvadak i kopija katastarskog plana (ne stariji od 30 dana), pismo namjere osiguravajućeg društva za izdavanje police osiguranja od rizika ne naplate kredita, pismo namjere komercijalne banke za izdavanje garancije na ime osiguranja kredita* | *\** | *\** |
| *8.* | *Ugovor o zakupu ili dokaz o vlasništvu poslovnog prostora, ugovor o zakupu ili dokaz o vlasništvu poljoprivrednog zemljišta* |  | *\** |
| *9.* | *Izjava o ličnoj imovinsko-finansijskoj situaciji vlasnika obrta (obrazac dostupan na web stranici* ***www.rbfbih.ba****)* |  | *\** |
| *10.* | *Ovjerena kućna lista tražitelja kredita* |  | *\** |
| *11.* | *Potvrda/Uvjerenje o stanju poreskih obaveza, obaveza po doprinosima za PIO/MIO, zdravstveno osiguranje i osiguranje od nezaposlenosti, izdana od strane nadležne Porezne uprave, s listom osiguranika, ne starijom od 30 dana,*  *Potvrda/Uvjerenje o stanju obaveza po osnovu PDV-a, izdana od strane nadležnog Regionalnog centra Uprave za indirektno oporezivanje, ne starija od 30 dana.* | *\** | *\** |
| *12* | *Ovjerene kopije ličnih karata vlasnika i ovlaštenih osoba za zastupanje podnosioca i povezanih osoba; ovjerene kopije ličnih karata vlasnika obrta i punoljetnih članova domaćinstva sa CIPS prijavama (ne starije od 30 dana)* | *\** | *\** |
| *13.* | *Pisma namjere, aktuelni pred/ugovori o poslovnoj saradnji (s pregledom realizacije istih),* | *\** | *\** |
| *14.* | *Dokumentacija koja se odnosi na namjenu kredita\** | *\** | *\** |
| *15.* | *Kopije ugovora o kreditima kod finansijskih institucija, ugovori o pozajmicama* | *\** |  |
| *16.* | *Kopije ugovora o kreditima kod finansijskih institucija* |  | *\** |
| *17.* | *Saglasnost za pristup u Centralni registar kredita, za pravnu osobu/obrt, vlasnika i sve punoljetne članove domaćinstva: Obrazac br. 1 i Obrazac br. 1A, Izjava o povezanim osobama (obrasci dostupni na web stranici* ***www.rbfih.ba****).*  *Za povezane pravne osobe, ukoliko postoje, dostaviti: statusno-pravnu dokumentaciju, finansijska izvještaja za posljednja tri obračunska perioda, analitički bruto bilans za mjesec koji prethodi podnošenju kreditnog zahtjeva, tabelarni pregled međusobnih ulaganja, potraživanja i obaveza za sva povezana pravna lica, konsolidirani bilans stanja i uspjeha (u skladu s aktuelnim Zakonom o računovodstvu i reviziji Federacije BiH).*  *Ako je povezana osoba obrtnik potrebno je dostaviti: statusno-pravnu dokumentaciju, specifikacije za utvrđivanje dohotka od samostalne djelatnosti i godišnje prijave poreza na dohodak za prethodne tri godine poslovanja ili potvrdu Porezne uprave o mjesečnom iznosu poreza za paušalne obveznike, evidencija potraživanja i obaveza, dugotrajne imovine.* | *\** | *\** |
| *18.* | *Ostali dokumenti za koje se ocijeni da mogu biti od značaja za ocjenu kreditnog zahtjeva.* | *\** | *\** |

***\*Dokumentacija koja se odnosi na namjenu kredita:***

1. *za finansiranje* ***kupovine objekta****, potrebno je dostaviti:*

* *predugovor/ugovor o kupovini (kupoprodajni ugovor ovjeren od strane notara, prije puštanja kredita u tečaj),*
* *kopiju katastarskog plana,*
* *ZK izvadak objekta koji je predmet kupoprodaje, ne stariji od 30 dana*

1. *za finansiranje* ***izgradnje/dogradnje/rekonstrukcije/adaptacije objekta****, potrebno je dostaviti:*

* *izvedbeno–projektnu dokumentaciju,*
* *građevinsku dozvolu/dopunu građevinske dozvole, izdanu od strane nadležnih organa (izuzev za adaptaciju, za koju je prihvatljiv ZK izvadak objekta, jer se adaptacijom ne mijenjaju gabariti objekta),*
* *predmjer i predračun radova, ponude za izvođenje radova,*
* *kopiju katastarskog plana,*
* *ZK izvadak za zemljište, ne stariji od 30 dana,*
* *dinamički plan izvođenja radova,*
* *ostale dozvole izdane od strane nadležnih organa neophodne za realizaciju projekta.*

1. *za finansiranje* ***kupovine zemljišta****, potrebno je dostaviti:*

* *predugovor/ugovor o kupovini, (kupoprodajni ugovor ovjeren od strane notara, prije puštanja kredita u tečaj),*
* *kopiju katastarskog plana,*
* *ZK izvadak za parcelu koja je predmet kupovine, ne stariji od 30 dana.*

1. *za finansiranje* ***kupovine opreme****, potrebno je dostaviti pro/fakturu i/ili ponude dobavljača i/ili predugovor o kupovini opreme.*
2. *za finansiranje* ***repromaterijala/sirovina****, potrebno je dostaviti ponude/predračune dobavljača.*

*Dokumentaciju je potrebno dostaviti u originalu ili ovjerenim kopijama, osim dokumentacije koja se odnosi na osiguranje traženog kredita koju je potrebno dostaviti u originalnim primjercima. Eventualno dostavljena dokumentacija na stranom jeziku treba biti prevedena na jedan od službenih jezika Bosne i Hercegovine, od strane ovlaštenog sudskog tumača*

*Svi zahtijevani prilozi – dokumenti iz Tabele br. 2. moraju biti izdani od strane nadležnih sudskih ili upravnih organa.* ***Priloženi dokumenti ne smiju biti stariji od 30 dana od dana obavijesti podnositelju zahtjeva od strane Ministarstva****, izuzev onih dokumenata čiji datumi izdavanja po prirodi stvari moraju biti stariji od naprijed navedenog roka. Sve priložene kopije dokumenata moraju biti ovjerene od strane nadležnih upravnih organa ovjerom ne starijom od 30 dana od dana obavijesti podnositelju zahtjeva od strane Ministarstva.*

*Svi zahtijevani prilozi – dokumenti moraju biti poredani po rednim brojevima kako je naznačeno u Tabeli br. 2.*

*Banka provodi obradu kreditnog zahtjeva analizom finansijskih pokazatelja i projekcija tražioca, te njegove dužničke historije, kvaliteta obezbjeđenja kredita, stanja industrijske grane i pozicije tražioca kredita u djelatnosti, procjenom kvaliteta menadžmenta, te ocjenom prihvatljivosti projekta.*

*Ukoliko potencijalni korisnici sredstava ne ispune potrebne uslove za dodjelu kredita po procedurama Banke, Ministarstvo će s konačne rang liste potencijalnih korisnika kreditnih sredstava, dostaviti Banci sljedeću rangiranu prijavu na dalju obradu.*